בס"ד

**מאמר לכתב עת** Israel Affairs

Uncompromising Zionism in North Africa

ד"ר יוסף שרביט,

המחלקה לתולדות ישראל ויהדות זמננו, אוניברסיטת בר אילן

**תקציר**

הרב יחיא בן הראש (1913-2000), רב העיר קניטרא-Kenitra (פורט ליאוטה-Port-Lyautey) ודיין בערים קזבלנקה ורבאט (מרוקו), התרעם במכתבו (י"א מנחם תש"י 25.7.1950) על תלמידיו שנחשפו לזרמים חרדיים אנטי ציוניים ושזלזלו וביזו את ראשי הציונות והמדינה ומקימיה.

ברצוני לדון, במאמר זה, ראשית, ברקע ההיסטורי לכתיבת מכתב זה; שנית, במכתב עצמו שיובא בשלמותו, תוך הבהרות והדגשות; שלישית, בתשתית הרעיונית של מחאתו הנמרצת של כותב המכתב – מיניקת עמדתו מהרעיון המשיחי הנורמטיבי, שבמקורו, אינו אלא תבנית היסטורית נורמטיבית, שהוראתה חתירה לכינונה המחודש של קוממיות ישראל בארץ ישראל עד מתן לגיטימציה דתית לציונות כתנועה לאומית חילונית; ולבסוף, נפתח צוהר לדיון מתודולוגי והיסטוריוגרפי מחודש.

**מילות מפתח:** רב יחיא בן הראש, רב גרשון ליבמאן, מרוקו, קניטרא (פורט ליאוטה), זרמים חרדיים, ישיבה ליטאית, ציונות, אנטי ציונות, רעיון משיחי, מדינת ישראל, היסטוריוגרפיה.

**Abstract**

Rabbi Yihya Ben Harosh (1913-2000), rabbi of the city of Kenitra (Port-Lyautey) and Juge (*dayan*) in the cities of Casablanca and Rabat (Morocco), resented in his letter (25.7.1950) about his students who were exposed to ultra-Orthodox currents Anti-Zionists and who despised the heads of Zionism and the state of Israel.

I would like to discuss, in this article, first, the historical background to the writing of this letter; Second, in the letter itself to be brought in its entirety, with clarifications and emphases; Third, in the conceptual basis of the letter writer's vigorous protest - sucking his position from the normative messianic idea, which is originally, but a normative historical pattern, which taught striving for the re-establishment of Jewish State in Israel until religious legitimacy of Zionism as a secular national movement; And finally, a window is opened for a renewed methodological and historiographical discussion.

**Keywords**: Rabbi Yahya Ben Harosh, Rabbi Gershon Libman, Morocco, Kenitra (Port-Lyautey), Ultra-Orthodox currents, Lithuanian yeshiva, Zionism, Anti-Zionism, Messianic idea, State of Israel, Historiography.

**המאמר**

הרב יחיא בן הראש (1913-2000), רב העיר קניטרא-Kenitra (פורט ליאוטה-Port-Lyautey) ודיין בערים קזבלנקה ורבאט (מרוקו), התרעם במכתבו (י"א מנחם תש"י 25.7.1950) על תלמידיו שנחשפו לזרמים חרדיים אנטי ציוניים ושזלזלו וביזו את ראשי הציונות והמדינה ומקימיה.

ביטויו עז, צבעוני ולא משתמע לשני פנים – "אני מאמין באמונה שלמה שבנימין תיאודור הרצל זצ"ל הוא נביא אמת, ולהבדיל בין החיים דוד בן גוריון וסיעתו, הם המה המושיעים, עליו הכתוב אומר "ויהי דוד לכל דרכיו משכיל וה' עמו" (שמואל א' יח, יד), כל המדבר לשון הרע על נשיאנו חיים וויזמאן (ויצמן) ודוד בן גוריון כאילו ח"ו מדבר בשכינה רם ונשא ומנודה משבעה רקיעים רח"ל".[[1]](#footnote-1)

ברצוני לדון, במאמר זה, ראשית, ברקע ההיסטורי לכתיבת מכתב זה; שנית, במכתב עצמו שיובא בשלמותו, תוך הבהרות והדגשות; שלישית, בתשתית הרעיונית של מחאתו הנמרצת של כותב המכתב – מיניקת עמדתו מהרעיון המשיחי הנורמטיבי, שבמקורו, אינו אלא תבנית היסטורית נורמטיבית, שהוראתה חתירה לכינונה המחודש של קוממיות ישראל בארץ ישראל עד מתן לגיטימציה דתית לציונות כתנועה לאומית חילונית; ולבסוף, נפתח צוהר לדיון מתודולוגי והיסטוריוגרפי מחודש.

1. **הרקע ההיסטורי**

בראשית המאה העשרים ולמחרת מלחמת העולם השנייה המגמה החרדית החלה להשתרש במרוקו במערכת החינוכית היהודית – רשתות החינוך, "אם הבנים" (רב זאב הלפרין, 1910) ו"אוצר התורה" (הרבנים אברהם קאלמאנוביץ' ורפאל עבו, 1947), זאת במגמה לקרא תיגר על רשת החינוכית "כל ישראל חברים" שהחלה את ימיה במרוקו ב-1862, והייתה דומיננטית הן במספר התלמידים, שרובם ככולם נמנו על תלמידיה והן במישור החינוכי, שצביונו המודרני והחילוני, היה מובהק.[[2]](#footnote-2) רשת "אוצר התורה" לקחה תחת חסותה את "אם הבנים", בראשית דרכה במרוקו ונטלה על שכמה כ-10% מכלל התלמידים במרוקו, בגיל חינוך. בין השנים 1947-1962,[[3]](#footnote-3) הוצאו ממרוקו בעידוד מייסדי רשת "אוצר התורה" אלפי תלמידים[[4]](#footnote-4) מצטיינים לישיבות ליטאיות ברחבי צרפת, אנגליה, ישראל וארה"ב – לנגד עיניהם ניצבה השאיפה לשקם ואף להציל את עולם הישיבות והתורה שחרב בתקופת השואה. פעולה זו הוצגה כ"פעולה שנועדה להציל תלמידים מידי ציפורני ההשכלה והציונות", להצילם מנזקי המודרניזציה[[5]](#footnote-5) ו"מחיות טורפות אחרות", כלשון הרב גרשון ליבמאן, שבו ידובר בהמשך.[[6]](#footnote-6) היה זה תהליך חברתי-תרבותי עמוק אשר עיצב בני תורה ספרדים-מזרחיים כבני תורה ליטאיים, עוד מימי הפרוטקטורט הצרפתי במרוקו.

על אדמת צרפת הישיבות הליטאיות שנתגבשו בעטיה של ההגירה של כ-35 אלף פליטים ממזרח אירופה היו, ישיבת אֶקְס-לֶה-בֶּן ("ישיבת חכמי צרפת"), ישיבת פֶּפִּינִיאֵר Pepinière)),[[7]](#footnote-7) שבסמוך לווֶרְסָאי (Versailles), סֶן גֵ'רְמֵאן אַן לאֶי (Saint Germain en Laye), ובפוּבְּלֵן (Fublaines), בפאתי מזרח פאריס, שתידון ביתר הרחבה בהמשך. יודגש כי ישיבות "חכמי צרפת" באֶקְס-לֶה-בֶּן ו"אור יוסף" בפוּבְּלֵן היכו שורשים יותר מכל ישיבה ליטאית אחרת בצרפת.


השאיפה מצד הישיבות הליטאיות הייתה לקבל את העידית, שמבין התלמידים ממרוקו – שאיפה שהייתה בניגוד אינטרסים עם הג'וינט (Joint Distribution Committee),[[8]](#footnote-8) שכן ארגון יהודי אמריקאי זה שהשקיע משאבים רבים ליצירת תשתית קהילתית-חינוכית ארוכת טווח, נמצא חסר אונים אל מול לקיחת אותם תלמידים מבטיחים ממרוקו, שלא על מנת לחזור. הייתה זו, פרדוקסאלית, מדיניות חינוכית של קברניטי החינוך היהודי במרוקו, שלבסוף פגעה בחינוך היהודי בטווח הארוך.[[9]](#footnote-9)


יהדות מרוקו הייתה אוכלוסיית היעד המרכזית של גיוס הישיבות הליטאיות, מבין כלל יהודי צפון אפריקה, מכמה טעמים: א. זו הייתה הקהילה הגדולה בצפון אפריקה; ב. זו הייתה הקהילה שהייתה שרויה במצב הכלכלי הקשה ביותר ברחבי צפון אפריקה; ג. בשל כך, התחושה שקיננה בקהילה זו שהעתיד לוט בערפל, יותר מכולן; ד. לבסוף, דבק בה הדימוי לפיו היא האדוקה והמסורתית מבין הקהילות האחרות במגרב הצרפתי.

לימים, כחלק מתהליך כלל יהודי, תיווצר באופן הזה פזורה חרדית-ספרדית בקהילות יהודיות שונות ברחבי העולם – צרפת, קנדה, ארה"ב ודרום אמריקה,[[10]](#footnote-10) בהן ננטשו מנהגי אבות, דרכי לימוד מסורתיות, דבקו ביחס חדש להלכה, ביחס עוין לציונות ולמדינת ישראל, תוך מנהגי לבוש חדשים.[[11]](#footnote-11) אין ספק שהקמת ש"ס בארץ ב-1984 מהווה ציון דרך בהתחזקות התהליך האמור, אולם כאמור השורשים נעוצים, בין היתר, במה שארע גם במרוקו מספר עשורים קודם לכן.

במכתב של הרב יחיא בן הראש צוין כי תלמידיו הלכו ללמוד ב"ישיבת אור יוסף" מייסודו של הרב גרשון ליבמאן (1905-1997), בפוּבְּלֶן (Fublaines). הרב ליבמאן הקים בצרפת ישיבה ליטאית בצביונן של ישיבות נובהרדוק, המשלבות לימודי גמרא ומוסר. לאחר תלאות רבות – מנובהרדוק, דרך וילנא, גיטו וילנא, מחנה ברגן בלזן, צלסהיים הסמוכה לפרנקפורט הגיע הרב ליבמאן לצרפת ב-1948, בה הקים רשת מוסדות נובהרדוק[[12]](#footnote-12) – כ-40 מוסדות לכל הגילאים, לנשים וגברים ולמבוגרים וסטודנטים.[[13]](#footnote-13) "ישיבת אור יוסף" וסניפיה במרוקו ותוניסיה זכתה לעדנה וגדלה משמעותית, מראשית הקמתה. ההערכה היא שפקדו את ספסליה כאלף תלמידים ממרוקו בשנות החמישים והשישים.[[14]](#footnote-14) האופי הסגפני של נובהרדוק ב"ישיבת אור יוסף" וההכרח בלימוד בשפת היידיש עוררו מתחים ופערים בקרב התלמידים ממרוקו, אולם גורמים אלה לא העיבו על יוקרתה של הישיבה הליטאית, בעיני תלמידיה.

1. **תוכן המכתב**[[15]](#footnote-15)

****כאמור, הרב יחיא בן הראש מוצא לנכון להבהיר לתלמידיו תובנות יסוד מסורתיות שנתגבשו ונרשמו על אדמת מרוקו מימי היותה שייכת לדאר אל אסלאם, בתקופת הגאונים וביתר שאת מאז גירוש ספרד – באשר לכמיהה לקוממיות ישראל בארץ ישראל,[[16]](#footnote-16) תובנות שהתעמעמו בשבת תלמידיו ב"ישיבת אור יוסף". מרתק האופן בו מיישם הרב בן הראש תובנות אלו למציאות החדשה, של קום מדינת ישראל הצעירה. בכך נעסוק במשך:

****

ידידים יקרים תלמידים נחמדים, חכמים ונבונים [...] אחיכם ומוקירכם מרבה בשלומכם. תנו שלום רב להגאון **רבינו גרשום**[[17]](#footnote-17) וכל הסרים למשמעתו שליט"א. [...] סלח נא אנכי מבקש על שלא חזרתי בתשובה לכתביכם תכף לנטי"לה כיאות מהלכות דרך ארץ יען כי הזמן גרמא [...].

זאת אומרת כי קיבלתי כל מכתבותיכם וששתי ונתעצבתי,[[18]](#footnote-18) ששתי על שאתם מתמידים בלימוד בפרט בתלמוד הש"ס, הים הגדול, מקור מים חיים, אין מים אלא תורה, חיים הם למוצאיהם [...] אל תרפו ואל תהרסו, כי אחסור דרי [הדור חסר].[[19]](#footnote-19)

נתעצבתי על דבורכם לשון הרע בהעמודים המחזיקים עם הישראלי, מקרא מלא בתורה: "אלוקים לא תקלל ונשיא בעמך לא תאֹר (שמות כ"ב, כ"ז) אני מאמין באמונה שלמה שבנימין תיאודור הרצל זצ"ל הוא נביא אמת, ולהבדיל בין החיים דוד בן גוריון וסיעתו, הם המה המושיעים עליו הכתוב אומר "ויהי דוד בכל דרכיו משכיל וה' עמו" (שמואל א' י"ח, י"ד), כל המדבר לשון הרע על נשיאנו חיים וויזמאן [ויצמן] ודוד בן גוריון כאילו מדבר בשכינה רם ונישא ומנודה משבעה רקיעים רח"ל [ רחמנא ליצלן].

ומה לכם ולצרה הזאת להכניס עצמכם בעובי הקורה ולשאול עליהם אם דתיים הם או לא? הלא כבר אמרו רז"ל "אל תדין את חברך עד שתגיע למקומו" (אבות, ב, ד).[[20]](#footnote-20) רב לכם אל תוסיפו עוד לדבר סרה על שליח ה' פן תכוו בגחלי אש. ברכו לאל ברוך הוא והרבו לו תודה על אשר גאלנו והסיר חרפת העמים מעלינו, תודה לאל יתברך אשר בידו נפש כל חי וגם לעבדיו וויזמאן ובן גוריון וכו' אשר בם חפץ לגאול על ידם ולהרים דגל ישראל, עם ישראל חי, חי ויחיה לעולמים, אמן, נס"ו [נצח סלה ועד].

קבלו כלל בידכם: מי שאינו ציוני איננו ישראלי.[[21]](#footnote-21) האם שכחתם הששה מיליונים וחצי אשר המיתו בנו ההיטלרים ימ"ש [יימח שמם]? א"ך [אם כן] מה אתם רוצים, עוד יכלו אותנו ולא ייזכר שם ישראל עוד? ח"ו [חס וחלילה].

בפה מלא אני אומר, כל המדבר רע על אנשי ממשלתנו הרוממה אינו אלא מעדת קורח, נקרא רשע, וגם תפילתו תועבה, גם כי ירבה תפילה אין הקב"ה שומע. אמרו רז"ל [רבותינו זיכרונם לברכה] יששכר היה רק עוסק בתורה ועבודה וזבולון בסחורה, לחוף ימים ישכון וזה כחלק זה כחלק זה בעוה"ז ובעוה"ב [בעולם הזה ובעולם הבא]. אני מתפלא איך עוד לא הגעתם לספרי מוסר[[22]](#footnote-22) אשר אתם שונים המלאים מעונש המדבר לשון הרע אשר עוונו גדול מנשוא רח"ל, איך מלאכם לדבר במשיחי ה' וויזמאן הרצל ובן גוריון שליט"א. אני הצעיר שאני מניח תפילין בכל יום אבקש מאת ה' שיתן חלקי עמהם, הלוואי ואולי ואשיגה נא להיות להם עבד ומשרת בעולם המנוחה והנחלה.

סורו לכם מן הדרך הזאת, דעו כי ה' הוא אלוקים רצה והרים מזל ישראל וגלגל זכות על ידי זכאים צדיקים האמתיים אשר מסרו נפשם על קדושת ה', והם: הרצל זצ"ל, וויזמאן, בן גוריון וכו' וכו', על אלה נאמר "אשרי מי שראה פניהם בחלום", קדושים וטהורים הם, אין נקרא טהור אלא טהור לב, זה האוהב אדמתו ועמו, ואינו מבקש גדולה לעצמו.

היו מנקיי הדעת, אל תהיו מהחסידים השוטים – אני הכותב הרבה פעמים נתבוננתי בדבריהם ומטרתם וכו' באופן, כל המדבר (לעתיד) לשון הרע על שום אחד מנשיאנו, עוד פעם, יהא בנידוי מפי אל עליון, ה' אלוקים צבאות".

אמירותיו של הרב בן הראש, כאמור, חדות באופן מוקצן, מסיבה, שאקרא לה, **דידקטית**.[[23]](#footnote-23) הוא מבקש להבהיר כי תמיכתו הבלתי מסויגת בראשי הציונות ומדינת ישראל המתחדשת נובעת מניתוח המאורעות במישור הלאומי וההיסטורי – ו"צדיקותם" של אותם אישים אינה נוגעת לבחינתם האישית כי אם לבחינת תרומתם המכרעת לתמורה היסודית שארעה בתולדות עם ישראל בעת החדשה. בכוונת מכוון, הרב בן הראש יודע לשלב היבטים הלכתיים-תורניים, שנועדו לשכנע את תלמידיו על גודל טעותם בהבנת המאורעות, כפי שקיבלו מרבותיהם.

1. **התשתית הרעיונית של מחאת הרב יחיא בן הראש**
2. **הרעיון המשיחי הנורמטיבי ובבואתו הציונות.**

אבקש להתבונן בשנת 1517 – מועד כיבוש ארץ ישראל על ידי האימפריה העות'מאנית, והתפצלות והיחלשות הנצרות המערבית עם קריאת התיגר הלותרנית, הקלוויניסטית והאנגליקנית, ועליית מעמדה של ממלכת אנגליה, לרבות הזיקה שלה לתנ"ך ולארץ ישראל – כנקודת פתיחה של עידן חדש. בשנה זו נפתח עידן המניח את התשתיות של הרעיון המשיחי הנורמטיבי וכפועל יוצא הוא מניח את התשתיות של הרעיון הציוני – על נדבכיו ורכיביו האידאיים והמעשיים. ברצוני לטעון שהמאה הט"ז מתניעה מהלך יסודי, שהיה ראוי להיות נקודת המוצא של ההיסטוריוגרפיה הציונית. להבנתי, טענה זו עשויה לדייק את פעולת חקר תולדות הציונות ובכוחה ליישב פולמוסים היסטוריוגרפיים, שהלהיטו ומוסיפים להלהיט את המחקר.

הרעיון המשיחי, במקורו, אינו אלא תבנית היסטורית נורמטיבית, **שהוראתה כינונה המחודש של ממלכתיות יהודית בארץ ישראל**. פרדיגמה, שהרמב"ם (1204-1138) הניח ב"הלכות מלכים ומלחמותיהם", לפיה **מלך המשיח הנו דמות פוליטית**, אשר בכוננה ממלכתיות ישראלית מחודשת, הוא פועל מתוך מהלכים ארציים, רציונליים ומוחשיים. אין צורך להזכיר, שהרמב"ם בז לאלו התופסים את הרעיון המשיחי כרעיון מופשט ואוטופי, הקשור לנסים ולמופתים: "אל יעלה על דעתך שהמלך המשיח צריך לעשות אותות ומופתים ומחדש דברים בעולם, או מחייה מתים, וכיוצא בדברים אלו שהטפשים אומרים".[[24]](#footnote-24) רעיון זה, שהיה לרכיב מרכזי בתולדות ישראל ובסיס לשאיפה לגאולת ישראל, כווקטור לגאולה אוניברסאלית, בא לידי ביטוי בחוזקה, מאז גירוש ספרד. מחזה התמוטטותה של הקהילה היהודית הגדולה והמפוארת מבין הקהילות היהודיות בימי הביניים לבש חזות קוסמית של "גלות ישראל" ו"גלות האדם", עלי אדמות. עד מהרה הפזורה הספרדית, מחד וצפת וארץ ישראל של המאה הט"ז, מאידך העניקו למאורעות אלה את פשרם ומשמעותם כ"חבלי גאולה" וכפותחים עידן גאולי בתולדות ישראל. גדול מנהיגי מגורשי ספרד, דון יצחק אברבנאל בטרילוגיה שלו "מגדול ישועות" ("ישועות משיחו", "מעייני הישועה", ו"מצמיח ישועה"), מצד אחד והמקובלים והרבנים לוריא אשכנזי, חיים ויטאל, שלמה אלקבץ, יוסף קארו ומנשה בן ישראל, מן הצד השני – העניקו תקווה וכוחות התמודדות עם משבר גירוש ספרד. מה שהתרחש בזיקה לארץ ישראל ובארץ ישראל במאה הט"ז, ושנתפס כרנסנס וכשיקומה של האומה הישראלית על אדמתה, אישר ואישרר את התובנות האמורות, לפיהן **ממלכתיות יהודית מתחדשת שוב על מכונה, ומתממש הרעיון המשיחי הנורמטיבי, לכדי ריאלייה תוססת**: פעילות מדינית-צבאית – מהלכים שנועדו לכבוש כיבוש צבאי את הארץ (דוד הראובני ושלמה מלכו); פעילות יישובית – עלייה ויישוב הארץ (דון יוסף נשיא ודונה גרציה); ביצורן של ערי ארץ ישראל בבניית חומה המקיפה אותן, בשתדלנות יהודית (אברהם קסטרו, בירושלים ודון יוסף נשיא, בטבריה); פעילות מדינית-כלכלית – חרם אנקונה (דונה גרציה), מחד ותעשיית האריג הצפתי והמשי הטברייני, והפעילות התיירותית בגליל התחתון, מאידך; חידושה של השפה העברית – במנהל, במערכת החינוכית ובספרות התורנית; פעילות מדינית-משיחית-מחוקקת בדמות חידוש הסנהדרין וחידוש הסמיכה, מחד וקודיפיקציה הלכתית לאומית, בדמות השולחן ערוך, מאידך (הרבנים יעקב בירב ויוסף קארו); הדפוס העברי המפיץ את דבר צפת וארץ ישראל ברחבי התפוצה היהודית, לרבות שירתם של המשוררים הרבנים שלמה אלקבץ וישראל נג'ארה; עליית מקומם הסגולי של עשרת השבטים וצירופם לחזיון הגאולה ולסנהדרין העתידה; ולבסוף – המופע של "קיבוץ גלויות זוטא" שהתקיים בעקבות העליות מספרד, האימפריה העות'מאנית, צפון אפריקה, איטליה ואף גרמניה,[[25]](#footnote-25) מחד וחותם ליטורגי על הפזורה היהודית – מארצות השפלה עד לפולין – הנובע מכוח המשיכה שהיישוב היהודי בארץ ישראל פועל על הפזורה היהודית, מאידך. **הרעיון המשיחי המונח ביסוד כל אלה, אפוא, לא היה מופשט-עיוני, מטה-היסטורי, אלא ריאלי-מעשי-אופרטיבי-היסטורי.**[[26]](#footnote-26)

במאה הי"ט המפעל הציוני – המבקש לחדש את הממלכתיות היהודית בארץ ישראל – יאמץ, באופן טבעי, את מכלול הרכיבים של המאה הט"ז: ריבונות וכיבוש הארץ, יישוב הארץ, קיבוץ גלויות, כיבוש העבודה והשפה העברית. ואכן, במאה הי"ט, מרקו יוסף ברוך והרב ד"ר יהודה ביבאס, אבות הציונות בפזורה הספרדית ובארצות האסלאם, התכתבו בטבעיות ובמישרין עם חזיון כינונה המחודש של הממלכתיות היהודית בארץ ישראל, של המאה הט"ז וסברו שכך מתגשם הרעיון המשיחי היסודי: הם הגו בציונות כמופע מודרני המחובר עמוקות עם מגמות עתיקות יומין.[[27]](#footnote-27)

* 1. **רצף ונתק בפזורות היהודיות, בין הרעיון המשיחי הנורמטיבי לציונות**

הסיבה המהותית להבדל המהותי שבין הפזורה הספרדית לפזורה האשכנזית נעוצה בבכורת לימודי התנ"ך והקבלה בפזורת הספרדית, מחד גיסא ובכורת לימודי התורה שבעל פה בפזורה האשכנזית, מאידך גיסא, לכל אורך התקופה הנידונה: ללימודי התנ"ך והקבלה, אוריינטציה רוחנית וחינוכית מובהקת המעצבת זהות החותרת והמצפה לגאולת ישראל וגאולת המין האנושי. על גבי זה מסתעפים ארבעה שורשים לרצף ונתק היסטוריים שבין המאות הט"ז והי"ט, בפזורות השונות: א. המשבר השבתאי; ב. עיצובה של הזהות היהודית; ג. היחס לג' השבועות; ד. היחס למונח "משיח בן יוסף". אבקש להראות כי בשונה מהפזורה האשכנזית, בפזורה הספרדית, התקיימה לכל אורך התקופה רציפות בין הרעיון המשיחי והציונות.[[28]](#footnote-28)

* 1. **המשבר השבתאי.**

התאסלמותו של שבתי צבי בט"ז אלול 1666 הכתה בתדהמה את העולם היהודי, וגרמה לרוב מאמיניו לזנוח את האמונה בו. עם זאת, רבים נתפסו לייאוש מהמשיח שהכזיב, וידועים מקרים של יהודים רבים שבאלפיהם התנצרו או התאסלמו בעקבות ההמרה. ואולם מששככו הדי הפרשייה החלו להסתמן עמדות קוטביות, בקרב הפזורות היהודיות השונות, ביחס למהותו של הרעיון המשיחי. כך הפך משבר זה לקו פרשת מים, בתולדות ישראל בעת החדשה המוקדמת והמאוחרת. ככלל, מפאת חשיבותו של הרעיון המשיחי הנורמטיבי כרכיב מרכזי בזהות הלאומית, הפזורה הספרדית נקטה עמדה לפיה יש לשקם ולבאר מחדש את הרעיון המשיחי, לאור משמעותו המקראית תוך דבקות בו – כרעיון היסטורי, פוליטי וארצי. לעומת זאת, בפזורה האשכנזית, הזרם המרכזי ביקש להשכיח את החרפה: ספרי קהילות הושמדו ונמחקו ונאסר להזכיר את שמו של שבתי צבי. כדי למנוע מקרה נוסף של אדם שיכריז על עצמו כמשיח, הוטלו במזרח אירופה בידי "ועד ארבע הארצות" הגבלות על לימוד הקבלה, ורק לאלו הבקיאים בתלמוד ובהלכה הותר ללמוד אותה כדי למנוע מאנשים לבוא לידי טעויות. ככלל, הרעיון המשיחי נדחה ל"אחרית הימים" וחדל, מהיות רעיון מוחשי וזאת מפני האימה שאחזה באותה פזורה, פן תשוב ותופיע משיחיות שקר. חרדה מהותית זו, יצרה "מודל של פיצול" והיא הייתה ביסוד הפיצול המובנה שבחברה היהודית בפזורה האשכנזית, בעת החדשה: חילוניוּת לעומת דתיוּת, חסידוּת לעומת מתנגדוּת, אורתודוקסיה, ניאו-אורתודוקסיה ואולטרה-אורתודוקסיה לעומת השכלה, רפורמה והזרם הקונסרבטיבי, מסורת לעומת מודרנה. עולם מפוצל ודיכוטומי זה יחול גם על העימות שבין הציונות והאנטי-ציונות. ההשקפה האנטי-ציונית נולדה אפוא במרחב הדתי האשכנזי. מכאן שכדי שהציונות תתממש בפזורה האשכנזית, הייתה עליה למרוד בנורמה הדתית – לא כן בפזורה הספרדית. במרחב הפזורה הספרדית, אפוא, המשבר השבתאי **לא קוטע את הרצף שבין הרעיון המשיחי הנורמטיבי של המאה הט"ז לזיקה לציון שבמאות הי"ז-י"ח**, מחד, **ולציונות ולרעיון הציוני שבמאות הי"ט-כ',** מאידך.

* 1. **עיצוב הזהות היהודית בפזורות השונות**

בעוד שבארצות הנצרות הזהות היהודית הייתה במגננה, באשר הנצרות התיימרה להיות "ישראל האמיתי" (Verus Israel) והצהירה על בוא המשיח משכבר, הרי שבארצות האסלאם הזהות היהודית לא חשה כל תסביך עם שייכותה הלאומית, באשר האסלאם יותר איים על מעמד היהודים ופחות על זהותם. לפיכך, בעוד היהדות נתפסה על ידי יהודי ארצות הנצרות כדת, או כקהילה דתית עתיקה, הרי שזו נתפסה בארצות האסלאם כאומה: עקב כך, הציפייה המשיחית הנורמטיבית בארצות האסלאם לא נפגמה. ועל כן, החזות החילונית של הציונות לא הרתיעה את בני הפזורה הספרדית, שכן הדגש הושם על כינון ממלכתיות מחודשת בארץ ישראל.[[29]](#footnote-29)

* 1. **שְלוֹש השְבוּעֹות.**

שלוש השבועות, לפיהן אין לנקוט יוזמה של עלייה המונית לארץ ישראל ("עלייה בחומה" או "כחומה") ובכך "לדחות את הקץ", אף לא אחד מגדולי הפוסקים הביאו אותן להלכה: לא הרי"ף והרמב"ם, לא הרא"ש והטור ואף לא רבי יוסף קארו, אין לכך רמז בראשונים על הסוגיה במסכת כתובות. לא אצל הרמב"ן, לא אצל הריטב"א ואף לא אצל המאירי. גם רש"י בפירושו לשיר השירים לא הזכיר את ג' השבועות. שהרי רבי זירא, בעל השמועה של ג' השבועות, חזר בו משמועתו כשעלה לארץ ישראל, כך מבהיר הרב מרדכי עטיה בספרו "סוד השבועה". לדבריו, תורתם של רבי יוחנן וחכמי התלמוד (האמוראים) בארץ ישראל היא שחובה לעלות לארץ ישראל "כחומה", שכן לפי רבי יוחנן יש שבועה המחייבת את עם ישראל לעלות כחומה, כלומר, יחד ובהמון.[[30]](#footnote-30) בפזורה הספרדית ג' השבועות אינן מהוות גורם מעכב כלל, בכל התקופות. מנגד, שְלוֹש השְבוּעֹות המשיכו להרתיע את מנהיגי הקהילות החרדיות באירופה מלעלות לארץ, ודברי הרב מאיר שמחה הכהן מדווינסק בעל ה"משך חכמה", בעקבות ועידת סאן רמו (1920), לפיהם "סר סר פחד השבועות, וברישיון המלכים שבה למקומה מצוות יישוב ארץ ישראל, ששקולה כנגד כל המצוות שבתורה", לא נותרו אלא קול קורא במדבר.[[31]](#footnote-31)

* 1. **המונח "משיח בן יוסף"**

קוממיות ישראל הינו **תהליך מודרג**, דיאלקטי, שבמהלכו שתי קומות נבנות זו על גבי זו.[[32]](#footnote-32) לשתי הקומות חיוניות עצמית ו"שוויון", בפני ההיסטוריה. אמנם, "משיח בן יוסף" מקדים את "משיח בן דוד" ואולם אין זה בגלל היותו עידן משני בחשיבותו לעידן שאחריו, אלא בשל טבעה של התפתחות תהליך התקומה ומהותה: "משיח בן יוסף", הוא העידן בו מתהווה, הקוממיות הארצית, הריבונית, הממלכתית, הצבאית, הכלכלית והמוסדית; ו"משיח בן דוד" הוא העידן הרוחני, בו הזהות העברית נעשית שלמה, כלל ישראלית ולה חותם אוניברסאלי. עבור היהודים שחיו באירופה, שהיו נתונים להשפעה הדתית של הנצרות, המשיחיות הפכה להיות חלק מתורת הנסתר. הדבר נבע מהחלטת חכמי ישראל באשכנז להפסיק ללמד את הנושא, על מנת למנוע בלבול בין התפיסה המשיחית הנוצרית לבין זו היהודית. לעומת זאת, עבור היהודים בארצות האסלאם, לימוד תורת המשיחיות השתייך לתורת הנגלה. ולכן עד מהרה, בארצות הנצרות נשתכחה "משיחיות בן יוסף" לא כן בארצות האסלאם, בה היה נהיר שהתהליך המודרג האמור צריך להתרחש.

הרב קוק המספיד את הרצל בתמוז 1904, מחדש "חידוש גדול", עבור הפזורה האשכנזית, "חידוש", שהיה בשגרת תפילתם של בני הפזורה הספרדית, זה שנים רבות. הרב קוק בהדגישו את דבר קיומו של "משיח בן יוסף", מרמז כאמור לפעילותו של הרצל, באשר לתשתית הפיסית של קוממיות ישראל.[[33]](#footnote-33)

כל אלה, אפוא, מקורות יניקתו והשראתו של הרב בן הראש ומבהירים את עמדתו נטולת כל סבך ביחס לתקומת ישראל – על מורכבותה ורבדיה. כאמור, הרב בן הראש מתמקד בשאיפה הלאומית ובהגשמתה, כשלעצמה, כדבר שיש לחייב ואינו נוקט ביקורת, לפי שעה, כלפי תופעות השנויות במחלוקת.

1. **מתן לגיטימציה דתית לציונות כתנועה לאומית חילונית**

הרב יחיא בן הראש החרה החזיק אחר עמדתם של רוב חכמי ארצות האסלאם המחייבת את התנועה הציונית, למרות חילוניותה והשוללת את ההתנגדות לציונות, מטעמים דתיים. על פי רוב נתפסה תקומת מדינת ישראל כהגשמת חזון הנביאים ולכל הפחות כהגשמת יעדים לאומיים, שלהם ערך דתי.[[34]](#footnote-34)

1. **צוהר לדיון מתודולוגי והיסטוריוגרפי מחודש**

מכתבו של הרב בן הראש מזמן מפגש מסועף ובלתי אמצעי בין שתי הפזורות היהודיות העיקריות של עם ישראל, בעת החדשה והוא פותח צוהר מתודולוגי והיסטוריוגרפי מחודש באשר לתולדות ישראל – באחת התקופות המורכבות ביותר, שמוקדיה שואה ותקומה.

מן המפורסמות שהוטבעה בבוגרי מערכת החינוך הישראלית, החלוקה הנוקשה שבין המונחים "הזיקה לציון" ו"הציונות" – טרמינולוגיה דיכוטומית, שהמחקר האקדמי הנהיג שנים רבות. גרשם שלום ובן ציון דינור הם שקבעו מסמרות באשר להיסטוריוגרפיה של הציונות. שניהם בחרו לפסוח על המאה הט"ז: לדידם, נקודת המוצא של המפעל הציוני הינה המאה הי"ז בדמות **המשבר השבתאי**, מחד וספיחיו, בדמות עליית רבי יהודה החסיד (1700), מאידך. אמנם דינור יותר מתון משלום, באומרו שהציונות אינה שבר בהיסטוריה היהודית, אלא מימוש שלם של ההיסטוריה היהודית, באומרו שהציונות היא ביטוי מקורי לתודעה לאומית עתיקת יומין ושהיא תוצאה טבעית הכרחית של ההיסטוריה היהודית, ואולם הוא איננו מייחס למאה הט"ז, את אשר מן הראוי היה לייחס לה. לעומתו, גרשום שלום סובר, שאחרי המשבר השבתאי התאפשר תהליך חילון של החברה היהודית המסורתית, ותנועות מודרניות – ההשכלה והרפורמה – חדרו את החומות. בעקבותיהן באו אידאולוגיות חילוניות, כגון הסוציאליזם, הקומוניזם ו**הציונות**, שלא היו יכולות היו להכות שורש בחברה היהודית אלמלא נפרצו חומות הגטו הרוחני בימי שבתאי צבי. ההיסטוריוגרפיה הציונית ביקשה להציג את "הציונות" כמיצג של מרד בגלות ומהפיכה שיסודותיה ב"תודעה משברית" – ולפיכך, בעוד ש"הזיקה לציון" מגלמת עולם מסורתי ופאסיבי הרי ש"הציונות" מגלמת מרד במסורת המביא לאקטיביזם. האמנם? דומה שכן, אבל זו תבנית שאינה הולמת את הפזורה הספרדית כי אם את פזורה האשכנזית – בה נוצרו פיצול וחלוקה סוציולוגית קוטבית בין מסורת ומשבר, כדברי יעקב כץ. ההיסטוריוגרפיה הציונית עקבית ברצונה להדגיש את התמורה, השבר והמהפכה ולא ההמשך, הרצף וההתפתחות. יתר על כן, יש ניסיון להבחין בין העליות המשיחיות שנועדו לגאול ולהיגאל לבין העליות הציוניות שנועדו לבנות ולהיבנות וסבורני, שבמעמקי הרעיון המשיחי, לפחות כפי שהוא נתפס על ידי הפזורה הספרדית, הסימביוזה בין "לגאול ולהיגאל" ו"לבנות ולהבנות" טבעית ואורגאנית וההבחנה ביניהם מלאכותית.[[35]](#footnote-35)

"הזיקה לציון" אינה אלא תכלית הכיסופים לחידוש אותה ממלכתיות ישראלית. בעוד שהפזורה הספרדית הייתה שרויה בתודעה אורגאנית, בה רציפות, המשכיות והתפתחות מאפיינים אותה, התגבשה בפזורה האשכנזית, תודעה משברית שסופה שהשפיעה על ההיסטוריוגרפיה של תולדות הציונות המתאפיינת בשסעים, פיצולים ומינוח דיכוטומי מובנה: דוגמת הצמדים – "זיקה לציון" מול "ציונות", "יישוב ישן" מול "יישוב חדש", "ארץ הקודש" מול "ארץ ישראל".

הסינדרום השבתאי חִלחל לתוך המחקר האקדמי, בטשטשו את ההבחנה שבין הרעיון המשיחי הנורמטיבי של המאה הט"ז לבין זה הכאוטי והאפוקליפטי של המאה הי"ז, בסרסו את הרעיון המשיחי הנורמטיבי באופן מניפולטיבי ובהבליטו את הנרטיב הכאוטי על פני זה הנורמטיבי. באופן זה הוא הצליח לבנות כוח פוליטי של המחקר, בייצרו כלי ניגוח המתייג חוקרים כ"משיחיים", מחד גיסא ובהקימו "בית יוצר" של תזות היסטוריות "החפות מכל משיחיות", והמובילות למחוזות של "נורמליזציה של ההיסטוריה", מאידך גיסא. המחקר האקדמי הישראלי מתאפיין במגמה דיאלקטית ופרדוקסלית: מחד גיסא, הוא הופך את הרעיון המשיחי למיתי, אלגורי, אבסטרקטי ומטפיזי ומאידך גיסא, הוא מנרמל את הרעיון הציוני ומְחלן אותו, תוך נטילת כל עוקץ גאולי ממנו. בכך המחקר האקדמי מבקש לטשטש את הדואליות שבין המשיחיות הנורמטיבית לכאוטית ומבקש לנרמל את תולדות המפעל הציוני ולשוות לו צביון של תנועת שחרור לאומי – אחת מני רבות בעת החדשה.

ברצוני לקרא תיגר על "ההיסטוריוגרפיה המשברית", ששלטה בכיפה עד כה בהיסטוריוגרפיה הציונית ולעיין בשורשי הציונות המובנית שבפזורה הספרדית. מטרתה של ההיסטוריוגרפיה הציונית המנתקת את המאה הט"ז מהמאה הי"ט, היא לנכס לעצמה את התהליך הגדול של השיבה לציון המתחיל במאה הט"ז – המאה הגדולה המבשרת עידן חדש בתולדות היישוב; היא לנכס לעצמה אקטיביזם לאומי, ואין בלתה; והיא לשוות להיסטוריה נורמליזציה, שכל עוקץ גאולי ניטל ממנה. זהו פשר הוויכוח ההיסטוריוגראפי המתנהל בעשורים האחרונים בין מספר היסטוריונים, על המשיחיות ותולדות היישוב היהודי בארץ ישראל, בעת החדשה.[[36]](#footnote-36) אין הציונות של המאה הי"ט אלא מקטע אחד של התהליך האמור, אינה אלא בבואה של הרעיון המשיחי הנורמטיבי, וזו לקחה מונופול על תהליך השיבה כולו. **הצלחתה ללא תקדים של הציונות מסיחה את הדעת מכל התהליך, על שלביו ורבדיו**. המחקר ההיסטורי התעלם משלבים הרבה יותר מוקדמים, שיש בהם את כל הרכיבים של המפעל הציוני: יסודות רוחניים מעצבים, יישוב הארץ וכיבושה וחקיקה בעלת צביון לאומי.

אדגיש ואומר ש**אוצרות חכמת ישראל הם והיו המקורות מהם ינקה הציונות**,[[37]](#footnote-37) ואין זה נכון להסתפק בפרדיגמה המשולשת, שלכאורה עצבה את הציונות ואין בלתה: **האמנציפציה-חילון, האנטישמיות והלאומיות המודרניות**. פרדיגמה זו נכונה לפזורת ארצות הנצרות ופחות נכונה לפזורת ארצות האסלאם, בשלהי המאה הי"ט. אלו היו הגורמים המידיים שעיצבו את האתוס הלאומי של הציונות בארצות הנצרות באירופה המזרחית, המרכזית והמערבית. אולם השורשים העמוקים להולדת הציונות לעולם יהיו השורשים התרבותיים. הציונות היונקת מהרעיון המשיחי מגלמת השאיפה ל**ארץ ייעודה**, בעלת ייעוד אוניברסאלי. גם הציונות שהופיעה מתוקף פוגרומים ומשברים שגילמה שאיפה ל**ארץ מקלט** ומענה למצוקה קיומית ינקה משורשים תרבותיים. השוני המהותי בין הגישות האמורות משליך על טיבה ומניעיה של הציונות בפזורות השונות.

יתר על כן, אף יודגש ש**הלאומיות היהודית** הקדימה את הלאומיות האירופאית המודרנית, שכן יסודה בתקופת המקרא – לאומיות שהתמודדה ואף קראה תיגר על המרחבים האימפריאליים של המזרח הקדום. הלאומיות היהודית יונקת אפוא באופן מהותי מתקופת המקרא, בה פעלה האומה הישראלית "הלאום הראשוני האמתי", כלשונו של אדריאן הייסטינגס.[[38]](#footnote-38) בהמשך לכך יודגש כי באופן דיאלקטי ופרדוקסלי, גרשום שלום ראה בציונות ובחסידות בבואה של השבתאות, ומבחינה זו ינק מאוצרות חכמת ישראל ולאו דווקא נסמך על הלאומיות האירופאית שכן הוא ראה במיסטיקה הכוח הלאומי של היהדות ובציונות הגורם שהוסיף גוון פוליטי למיסטיקה הגלותית.

מנגד, חלה לאחרונה תזוזה מסוימת מהנימה הדומיננטית של ה"היסטוריוגרפיה המשברית" לנימה מינורית של "היסטוריוגרפיה אורגאנית" וודאי בכל האמור לציונות בפזורה הספרדית: פרופ' אלון גל מתאר אותה "**כתנועת המשכיות לאומית הקשורה בשורשיה לציוויליזציה היהודית ולמסורת של תרבות פוליטית יהודית**", מצד אחד ו"**ציונות של מסורת, רצף ותחייה בעלת פוטנציאל ציוני גבוה**", מאידך גיסא.[[39]](#footnote-39) בהמשך לכך ד"ר יצחק בצלאל כותב את מחקרו שלכותרתו הוא מצטט את נחום סוקולוב האומר לספרדים בארץ ישראל: **"אנחנו נעשינו ציונים ואתם נולדתם ציונים".**[[40]](#footnote-40) אציין את ספרו האחרון של **ההיסטוריון יעקב כ"ץ** בו הוא עקב אחר קהילות ישראל שישבו בארצות הנצרות, מאז ראשיתם של ימי הביניים ועד לעת החדשה. מהלכו המתודולוגי, ראוי לתשומת לב המחקר ההיסטורי בפזורות ישראל השונות. כמו יעקב כ"ץ שהתבונן והתמקד בגלגוליהן של שתי תופעות נמשכות והולכות – המתח שבין היהודים לבין האומות הנוצריות והחתירה של היהודים לשמר ולקיים את זהותם הקיבוצית – כך יש לעקוב אחר גלגולו של הרעיון המשיחי על פני 500 שנה בפזורות השונות; כמו כ"ץ שראה בשתי תופעות אלה את השורשים ההיסטוריים של השואה ושל תקומת ישראל, כך יש לאבחן את השורשים והגורמים שעיצבו את יחסן של הפזורות השונות לתקומת ישראל.[[41]](#footnote-41)

לסיכום, מכתבו המעורר של הרב יחיא בן הראש אינו מאורע נקודתי אלא אוצר בחובו תהליכים עמוקים – שמפגש והתנגשות ביניהם משמשים בערבוביה. הבירור המעמיק של מהות המתח הדיאלקטי, שבאותם תהליכים מחייב את המחקר ההיסטורי.

1. . חיים אמסלם (הרב), **ריח ניחוח** אסופת מסמכים ומאמרים מארכיונו של הרב **יחיא בן הראש** אב"ד במרוקו ובסופו קונטרס רחב בענייני גיור בשם "גיורי קניטרא", ירושלים, תשע"ז, עמ' 92-94.

   [↑](#footnote-ref-1)
2. . מיכאל לסקר, "החינוך היהודי במארוקו", **פעמים 9**, תשמ"א, עמ' 78-99. [↑](#footnote-ref-2)
3. . כבר ב-1945 החלו להגיע תלמידים ממרוקו לישיבת אֶקְס-לֶה-בֶּן ("ישיבת חכמי צרפת"), הישיבה הראשונה שהוקמה באירופה לאחר השואה, מייסודו של הרב חיים יצחק חייקין (1907-1993), בתיווכו של רבה של קהילת פס הרב ידידיה מונסונגו. ייחודה של ישיבת אקס-לה-בן בשילוב לימודי חול וקודש, כפי שהתחייבה מול ממשלת צרפת. ואולם תהליך הגעתו של הנחשול הגדול ממרוקו לאירופה וארה"ב, החל ב-1947 בדחיפתו של הרב אברהם קאלמאנוביץ', נשיא ישיבת מיר בניו יורק. [↑](#footnote-ref-3)
4. . האומדן של ד"ר יעקב לופו הוא של בין שלושת אלפים לארבעת אלפים תלמידים.

   [↑](#footnote-ref-4)
5. . יעקב לופו, "'הצלת יהדות מאראקא לתורה' – הוצאת תלמידים ממרוקו לישיבות ליטאיות אחר השואה, **פעמים 80**, תשנ"ט, עמ' 112-128; הנ"ל, **ש"ס דליטא ההשתלטות הליטאית על בני תורה ממרוקו,** הוצאת הקיבוץ המאוחד, תשס"ד: יעקב לופו סובר, כי מעבר למשבר העדתי בחברה הישראלית המודרנית, ש"ס יונקת את שורשיה מאותם ימי ה"ההשתלטות" הליטאית, כלשונו, בראשית המאה העשרים. לדבריו "ירושלים דליטא (וילנא) השתלטה על ירושלים דמערבא (מקנאס)".

   [↑](#footnote-ref-5)
6. . יעקב לופו, "'הצלת יהדות מאראקא לתורה' – הוצאת תלמידים ממרוקו לישיבות ליטאיות אחר השואה, **פעמים 80**, תשנ"ט, עמ' 116. כוונתו לכי"ח, מחנה השמאל בארץ ישראל, הקיבוצים, עליית הנוער – שנתפסו במושגים של "כליון רוחני", "שמד", "אבדון", "הסתה", "הדחה", כלשונו. ׁ(שם).

   [↑](#footnote-ref-6)
7. . עמד בראש ישיבה זו הרב יצחק בצלאל אורלנסקי, בה התאגדו תלמידי ישיבות סלובודקה, טלז ומיר.

   [↑](#footnote-ref-7)
8. . בדמות סטנלי אברמוביץ', הממונה מטעם הג'וינט על החינוך היהודי במרוקו, בשנות החמישים והשישים.

   [↑](#footnote-ref-8)
9. . יעקב לופו, "'הצלת יהדות מאראקא לתורה' – הוצאת תלמידים ממרוקו לישיבות ליטאיות אחר השואה, **פעמים 80**, תשנ"ט, עמ' 117.

   [↑](#footnote-ref-9)
10. . ישיבות "פונוביץ'", "סלובודקה" בבני ברק ו"פורת יוסף" בירושלים היו מעורבות בתהליך רחב ומתמשך זה, ביתר שאת עם עצמאות מרוקו ועד שנות השישים של המאה העשרים.

    [↑](#footnote-ref-10)
11. . Jacob Loupo, *Comment des Séfarades sont devenus Ashkénazes*, Harmattan, 2006 [↑](#footnote-ref-11)
12. . ישיבת "בית יוסף גייטסהד", באנגליה נחשבה לשלוחה של ישיבה זו בצרפת.

    [↑](#footnote-ref-12)
13. עמנואל אטקס ושלמה טיקוצ'ינסקי (עורכים), **ישיבות ליטא, פרקי זכרונות**, מרכז זלמן שזר ומרכז דינור, תשס"ד. [↑](#footnote-ref-13)
14. . יעקב לופו, "'הצלת יהדות מאראקא לתורה' – הוצאת תלמידים ממרוקו לישיבות ליטאיות אחר השואה, **פעמים 80**, תשנ"ט, עמ' 124.

    [↑](#footnote-ref-14)
15. . תודה לרב חיים אמסלם על הרשות להשתמש בתמונת הרב ובמכתבו המקורי.

    [↑](#footnote-ref-15)
16. . מ"והוליכנו מהרה קוממיות בארצנו" (ברכת שמע ישראל של שחרית וברכת המזון) עד "התייצבי אל ארץ הצבי" (רבי יהודה הלוי).

    [↑](#footnote-ref-16)
17. . מודגש במקור. מרומזת חשיבותו של הרב גרשון ליבמאן, כחשיבות רבינו גרשום מאור הגולה. [↑](#footnote-ref-17)
18. . יחס אמביוולנטי המזכיר את יחסו של הראי"ה קוק להקמת האוניברסיטה העברית, באומרו ובצטטו את הנביא ישעיהו "אז תראי ונהרת, ופחד ורחב לבבך". "פתיחת המכללה העברית בירושלים בהר הצופים, בטכס כל כך נהדר. בחגיגה כל כך מלאה נהרה, בקיבוץ אלפים ורבבות של בנינו ובנותנו מכל אפסי ארץ ישראל ומארצות הגולה. מציג לפנינו את חזון הקודש של נבואה זו כמו חי בצורה של זעיר אנפין. [...] וכאן הוא אהובי מקום הפחד. (ראה: **מאמרי הראיה**, חלק ב', ירושלים, שדמ"ת, עמ' 306-308). [↑](#footnote-ref-18)
19. . הרב בן הראש מודע בהחלט לשבר הגדול בעולם התורה שארע בשל השואה. [↑](#footnote-ref-19)
20. . באה לידי ביטוי מודעותו ההיסטורית לתמורות הרדיקליות אשר פקדו את הפזורה האשכנזית, עת החדשה. ראה להלן.

    [↑](#footnote-ref-20)
21. . אמירה דומה לדברי הרב י.ל. אשכנזי-מניטו (Zécharia Zermati, *Une Kabbale de Vérité*, Jérusalem, 2002, p. 72). [↑](#footnote-ref-21)
22. . הוא מרמז לדגשים המוסריים של ישיבת נובהרדוק.

    [↑](#footnote-ref-22)
23. . הרטוריקה של הרב בן הראש לעיתים נראית נאיבית עד אידילית. זו מסייעת בידו לומר נחרצות טענות יסוד ובבד בבד לקעקע את הטענות שתלמידיו למדו בנובהרדוק, כנגד הציונות ותקומת מדינת ישראל. [↑](#footnote-ref-23)
24. . פרק י"א, הלכה ג'. [↑](#footnote-ref-24)
25. . היישוב היהודי בארץ ישראל באמצע הט"ז נאמד בכ-10 אלף נפש מתוך כ-300 אלף נפש, כלל יושבי הארץ. ראה: מינה רוזן, "דמותו של היישוב היהוד", אמנון כהן (ע), **ההיסטוריה של ארץ ישראל. שלטון הממלוכים והעות'מאנים (1204-1804), כרך שביעי**, יד יצחק בן צבי, בית הוצאת כתר, תשמ"א, עמ' 201-217; הקר יוסף, "זיקתם ועלייתם של יהודי ספרד לארץ ישראל", **קתדרה 36**, תשמ"ה, עמ' 3-34.

    [↑](#footnote-ref-25)
26. . Nahon Gérard, **La Terre Sainte au Temps des Kabbalistes**, Albin Michel, 1997, pp. 79-93, 137-152, 155-167, 169-172. [↑](#footnote-ref-26)
27. . בעניין זה מעניינת הערתו של מרדכי ברויאר, המחזקת את דבריי: "**בתולדות הישיבות** – **ואם תמצי לומר, אף בתחומים אחרים של תולדות ישראל – מצטיירת המאה הט"ז כראשיתה של העת החדשה**. מרכזי התורה נפוצו באזורים שבהם לא פעלו ברציפות בימי הביניים, ודמות הישיבה קיבלה גוונים חדשים, הן בצורתה הן בתבנית לימודיה. במאה זו התרבו הישיבות בארץ ישראל, כלומר בירושלים, כלומר בירושלים ובצפת, ותופעה זו הייתה חלק מתנועת הישיבות שקמה בין גולי ספרד בארצות האימפריה העות'מאנית שבהן מצאו מפלט. עם כל גל של עלייה לארץ נפתחו ישיבות ובתי מדרש בייחוד לאחר הכיבוש העות'מאני (סביב 1517), שכן האידאל של לימוד תורה 'בקדושה ובטהרה' בארץ הקודש היה מניע חזק לעצם הרצון לעלות ולהתיישב בה". (ראה: מרדכי ברויאר, **אוהלי תורה. הישיבה תבניתה ותולדותיה**, מרכז זלמן שזר לתולדות ישראל, ירושלים תשס"ד, עמ' 38-39.

    [↑](#footnote-ref-27)
28. . ראה מאמרי, העתיד להופיע בקובץ מחקרי על יהדות פורטוגל: "מדונה גרציה עד מרקו יוסף ברוך – מהרעיון המשיחי הנורמטיבי עד לבבואתו הציונות".

    [↑](#footnote-ref-28)
29. . Batnitzky Leora, **How Judaism Became a Religion: An Introduction to Modern Jewish Thought**, Princeton University Press, 2011. [↑](#footnote-ref-29)
30. . "אמר רבי יוחנן: אמר הקב"ה, לא אבוא בירושלים של מעלה עד שאבוא לירושלים של מטה". ועל זה אמר רבי אלעזר [תלמיד רבי יוחנן]: "אמר להם הקב"ה לישראל אם אתן מקיימין את השבועה מוטב ואם לאו אני מתיר את בשרכם כצבאות וכאיילות השדה" (מסכת תענית דף ה' ע"א). [↑](#footnote-ref-30)
31. . לפי דברי הרב מרדכי עטיה, נרמזת כאן השואה. עיין בהרחבה, מרדכי עטייה, **סוד השבועה,** ירושלים, תשכ"ה, עמ' 15-20; ראה: אברהם לבני, **שיבת ציון נס לעמים**, ירושלים, תשנ"ה, עמ' 308. [↑](#footnote-ref-31)
32. . הפסוק "ואולך אתכם **קוממיות**" (ויקרא כ"ו, י"ג) מרמז לשתי קומות אלה.

    [↑](#footnote-ref-32)
33. . יוסף שרביט, **עבריות ומעבר לה. דיוקן איטלקטואלי של הרב י.ל. אשכנזי – מניטו**, אדרא, תשע"ט, 237-268.

    [↑](#footnote-ref-33)
34. . צבי זוהר, "מדינת ישראל והציונות בעיני חכמים-ספרדים-מזרחים בכירים", בתוך: מרדכי בר און וצבי צמרת (עורכים), **שני עברי הגשר: דת ומדינה בראשית דרכה של ישראל**, ירושלים, תשס"ב, עמ' 320-349; הנ"ל, "אשרור דתי של הציונות כתנועה לאומית חילונית: פרק במשנת הרב כלפון משה הכהן", **ישראל 2** (תשס"ג), עמ' 107-125**;** שלום רצבי, "הוגים דתיים על המדינה החילונית", **עיונים בתקומת ישראל 11** (תשס"א), עמ' 1-26. [↑](#footnote-ref-34)
35. . אלטשולר מור, "כנגד כל הסיכויים: על המחלוקת בין בן ציון דינור לגרשם שלום בשאלות המשיחיות בראשית החסידות", בתוך: יוסף דן (ע), **ספר זיכרון לגרשם שלום במלאת עשרים וחמש שנים לפטירתו. מחקרי ירושלים במחשבת ישראל כ',** ירושלים, תשס"ז, עמ' 1-30.

    [↑](#footnote-ref-35)
36. . "האקטיביזם המובהק בעליות המשיחיות מוכיח כי גם לפני הופעתה של הציונות המודרנית לא היה יחסם של היהודים לארץ ישראל מוגבל לכיסופים רוחניים ולאזכורים טקסיים וסמליים. בהשראת הציפיות המשיחיות נשאו היהודים רבים את עיניהם אל הארץ המובטחת, כשהם רואים בשיבה אליה יעד מעשי ובר-מימוש. [...] ארץ ישראל [...] אינה עוד מושג ערטילאי, מרוחק ובלתי נגיש. היא אינה עוד רק מושא חלומות, ששמו מוזכר בעיקר בתפילות. היא מקום ממשי הקולט אליו עליות מקהילות וארצות שונות, ומקיים יישוב חי ונושם, השומר על זהותו הייחודית לכל אורך הדורות. [...] הערגה העמוקה למולדת ההיסטורית והאמונה העמוקה באפשרות של גאולת העם באמצעות עלייתו לארץ, שהזינו את התסיסות המשיחיות של העליות האלף השישי [1240-1840], היום גם הן בין הכוחות המניעים של שיבת ההמונים לאדמת האבות תחת דגלה של הציונות. הן שימשו ציר רעיוני הכרחי, שסביבו התגבשה תפישת זכות החזקה היהודית על הארץ, והאמונה בתקומתו הרוחנית והפיזית של העם במסגרת הבית הלאומי. במובן הזה, לפחות ניתן לראות בעליות המשיחיות ובמהפכה הציונית תמרורים על רצף היסטורי אחד, פרקים בסיפור לאומי מתמשך." (מורגנשטרן אריה, "יהדות הגולה והכמיהה לציון, 1248-1840", **תכלת 12**, תשס"ב, עמ' 89-90); לעומתו ישראל ברטל טוען שאריה מורגנשטרן שותל ציפיה משיחית אקוטית אצל העולים לפני שנת ת"ר ושלמעשה אין בהם אלא אמונה משיחית מסורתית, לפיה עולים כדי למות בארץ ישראל ולזכות לתחיית המתים. (ראה: ישראל ברטל, **גלות בארץ, יישוב ארץ ישראל בטרם ציונות, מסות ומחקרים**, הספרייה הציונית, ירושלים, תשנ"ה עמ' 255).

    [↑](#footnote-ref-36)
37. . יצחק קונפורטי, **עיצוב האומה: המקורות התרבותיים של הציונות**, יד יצחק בן צבי, ירושלים; יצחק וייס, **הרצל – קריאה חדשה**, ידיעות אחרונות. ספרי חמד, תשס"ו; אסף מלאך, "התיאולוגיה של הרצל: קריאה חדשה ב'אטנוילנד'", **קתדרה 171**, ניסן תשע"ט, עמ' 49-74; הנ"ל, **מהתנ"ך ועד מדינת היהודים. גלגולי הלאומיות היהודית והפולמוס הישראלי**, המכללה למדינאות, ידיעות ספרים, תשע"ט.

    [↑](#footnote-ref-37)
38. . אדריאן הייסטינגס, **בנייתן של אומות. התנ"ך והיווצרות מדינות הלאום**, הוצאת שלם, ירושלים, תשס"ח; אסף מלאך, "חקר הלאומיות והמקרה היהודי-ישראלי", **עיונים בתקומת ישראל כרך 26** (2016), עמ' 135-173; יעקב טלמון, "ההיסטוריה היהודת – משמעותה האוניברסלית וייחודה", **אחדות וייחוד, מסות בהגות ההיסטורית**, שוקן, תשכ"ה, עמ' 209-245; חדווה בן ישראל, **בשם האומה, מסות ומאמרים על לאומיות וציונות**, מכון בן גוריון לחקר ישראל, אוניברסיטת בן גוריון, תשס"ד; הנ"ל, ביקורת ספרים: אנתוני ד' סמית, 'אמה בהיסטוריה', החברה ההיסטורית הישראלית, ירושלים, תשס"ג, **היסטוריה 12, כתב עת של החברה ההיסטורית הישראלית**, ירושלים, תשס"ג, עמ' 93-104. [↑](#footnote-ref-38)
39. . דברי ההקדמה של פרופ' אלון גל. ראה: גל אלון (ע), **הציונות לאזוריה ב', הבלקן, המזרח התיכון, צפון אפריקה ואסיה התיכונה,** מרכז זלמן שזר ואוניברסיטת בן גוריון, תש"ע.

    [↑](#footnote-ref-39)
40. . בצלאל יצחק, **נולדתם ציונים, הספרדים בארץ ישראל בציונות ובתחייה העברית בתקופה העות'מאנית**, יד יצחק בן צבי ומכון בן צבי, תשס"ח. [↑](#footnote-ref-40)
41. . **עת לחקור ועת להתבונן**, מרכז זלמן שזר, תשנ"ח. [↑](#footnote-ref-41)